b'\n_START_ARTICLE_\nItsem\xc3\xa4\xc3\xa4r\xc3\xa4\xc3\xa4misoikeus\n_START_PARAGRAPH_\nItsem\xc3\xa4\xc3\xa4r\xc3\xa4\xc3\xa4misoikeus eli autonomia tarkoittaa ihmisen tai ihmisryhm\xc3\xa4n oikeutta m\xc3\xa4\xc3\xa4r\xc3\xa4t\xc3\xa4 itseens\xc3\xa4 liittyviss\xc3\xa4 asioissa. Muilla moraalisilla toimijoilla on velvollisuus kunnioittaa yksil\xc3\xb6n tai ryhm\xc3\xa4n itsem\xc3\xa4\xc3\xa4r\xc3\xa4\xc3\xa4misoikeutta, ja periaate kuuluu n\xc3\xa4in ollen velvollisuusetiikan piiriin.\n_START_SECTION_\nHenkil\xc3\xb6n itsem\xc3\xa4\xc3\xa4r\xc3\xa4\xc3\xa4misoikeus\n_START_PARAGRAPH_\nItsem\xc3\xa4\xc3\xa4r\xc3\xa4\xc3\xa4misoikeuden mukaan kompetentilla henkil\xc3\xb6ll\xc3\xa4 on oikeus itsen\xc3\xa4iseen harkintaan, p\xc3\xa4\xc3\xa4t\xc3\xb6ksentekoon ja toimintaan. Henkil\xc3\xb6n kompetenssi m\xc3\xa4\xc3\xa4r\xc3\xa4ytyy h\xc3\xa4nen kykyjens\xc3\xa4, taitojensa ja tietojensa pohjalta.\n_START_SECTION_\nPotilaan itsem\xc3\xa4\xc3\xa4r\xc3\xa4\xc3\xa4misoikeus\n_START_PARAGRAPH_\nItsem\xc3\xa4\xc3\xa4r\xc3\xa4\xc3\xa4misoikeuden mukaan kompetentilla potilaalla on oikeus p\xc3\xa4\xc3\xa4tt\xc3\xa4\xc3\xa4 itse\xc3\xa4\xc3\xa4n koskevista asioista. Suomessa potilaan itsem\xc3\xa4\xc3\xa4r\xc3\xa4\xc3\xa4misoikeudesta terveyden- ja sairaanhoidossa s\xc3\xa4\xc3\xa4det\xc3\xa4\xc3\xa4n laissa potilaan asemasta ja oikeuksista. Itsem\xc3\xa4\xc3\xa4r\xc3\xa4\xc3\xa4misoikeus tarkoittaa, ett\xc3\xa4 potilasta on hoidettava yhteisymm\xc3\xa4rryksess\xc3\xa4 h\xc3\xa4nen kanssaan. T\xc3\xa4ysi-ik\xc3\xa4isell\xc3\xa4 ja kompetentilla potilaalla on oikeus kielt\xc3\xa4yty\xc3\xa4 h\xc3\xa4nelle suunnitellusta tai jo aloitetusta hoidosta. Potilaan hoitoon ja tutkimiseen tulee saada potilaan lupa, eik\xc3\xa4 h\xc3\xa4nelle saa tehd\xc3\xa4 mit\xc3\xa4\xc3\xa4n hoitotoimenpiteit\xc3\xa4 vastoin h\xc3\xa4nen tahtoaan. Alaik\xc3\xa4isen mielipide otetaan huomioon silloin, kun lapsi on tarpeeksi kehittynyt sen ilmaisemaan._NEWLINE_Itsem\xc3\xa4\xc3\xa4r\xc3\xa4\xc3\xa4misoikeutta voidaan rajoittaa vain potilaan ollessa tahdosta riippumattomassa hoidossa, joka tulee kysymykseen vain poikkeustapauksissa ja aina lakiin (esimerkiksi mielenterveys- tai tartuntatautilaki) perustuen. Potilas voi kuitenkin itse halutessaan luovuttaa osan oikeuksistaan esimerkiksi kielt\xc3\xa4ytym\xc3\xa4ll\xc3\xa4 vastaanottamasta tietoa sairaudestaan tai j\xc3\xa4tt\xc3\xa4m\xc3\xa4ll\xc3\xa4 hoitop\xc3\xa4\xc3\xa4t\xc3\xb6kset l\xc3\xa4\xc3\xa4k\xc3\xa4rin teht\xc3\xa4viksi._NEWLINE_Itsem\xc3\xa4\xc3\xa4r\xc3\xa4\xc3\xa4misoikeus ei tarkoita sit\xc3\xa4, ett\xc3\xa4 potilas voi vaatia itselleen mit\xc3\xa4 tahansa hoitoa. Hoidon on aina oltava l\xc3\xa4\xc3\xa4ketieteellisesti perusteltua.\n_START_SECTION_\nUskonnollinen itsem\xc3\xa4\xc3\xa4r\xc3\xa4\xc3\xa4misoikeus\n_START_PARAGRAPH_\nSuomessa ihmisen katsotaan olevan oikeutettu m\xc3\xa4\xc3\xa4r\xc3\xa4\xc3\xa4m\xc3\xa4\xc3\xa4n itse vasta t\xc3\xa4ysi-ik\xc3\xa4isen\xc3\xa4 omasta uskonnollisesta j\xc3\xa4rjest\xc3\xa4ytymisest\xc3\xa4\xc3\xa4n. Uskonnonvapauslain mukaan huoltajat voivat liitt\xc3\xa4\xc3\xa4 alle 12-vuotiaan lapsen uskonnolliseen yhdyskuntaan tai erottaa siit\xc3\xa4 vapaasti, mutta 12 vuotta t\xc3\xa4ytt\xc3\xa4neelt\xc3\xa4 lapselta vaaditaan my\xc3\xb6s h\xc3\xa4nen oma kirjallinen suostumus. Yli 15- mutta alle 18-vuotias nuori voi huoltajien kirjallisella suostumuksella vaihtaa uskontokuntaansa tai erota siit\xc3\xa4.\n_START_SECTION_\nVammaisten itsem\xc3\xa4\xc3\xa4r\xc3\xa4\xc3\xa4misoikeus\n_START_PARAGRAPH_\nVammaisten henkil\xc3\xb6iden itsem\xc3\xa4\xc3\xa4r\xc3\xa4\xc3\xa4misoikeus on her\xc3\xa4tt\xc3\xa4nyt keskustelua, koska heid\xc3\xa4n el\xc3\xa4m\xc3\xa4\xc3\xa4ns\xc3\xa4 on usein pyritty holhoamaan ja rajoittamaan. Suomessa vammaisten henkil\xc3\xb6iden kohtelusta s\xc3\xa4\xc3\xa4det\xc3\xa4\xc3\xa4n vammaispalvelulaissa ja laissa kehitysvammaisten erityishuollosta.\n_START_SECTION_\nKansojen itsem\xc3\xa4\xc3\xa4r\xc3\xa4\xc3\xa4misoikeus\n_START_PARAGRAPH_\nYleens\xc3\xa4 nationalismiin liitet\xc3\xa4\xc3\xa4n aiemmin hyvinkin uudistusmielisen\xc3\xa4 pidetty ajatus kansansuvereniteetista, joka yhdistettyn\xc3\xa4 suvereeniin kansallisvaltioon luo suvereenin kansan, jolla on kansan itselleen antama valta p\xc3\xa4\xc3\xa4tt\xc3\xa4\xc3\xa4 omista asioistaan. _NEWLINE_Toisen maailmansodan j\xc3\xa4lkeen kuitenkin katsottiin, ett\xc3\xa4 erilliset suvereenit valtiot johtivat liiaksi sotiin, ja ratkaisuksi luotiin vanhan Kansainliiton pohjalta Yhdistyneet kansakunnat koko maailman valtioiden v\xc3\xa4lisi\xc3\xa4 konflikteja ehk\xc3\xa4isem\xc3\xa4\xc3\xa4n. T\xc3\xa4m\xc3\xa4n lis\xc3\xa4ksi Euroopassa esitettiin muun muassa Euroopan omaa liittovaltiota. T\xc3\xa4m\xc3\xa4n sijaan muodostettiin muun muassa Euroopan neuvosto ja Euroopan hiili- ja ter\xc3\xa4syhteis\xc3\xb6 rauhaa takaamaan, ja j\xc3\xa4lkimm\xc3\xa4isesti muodostui my\xc3\xb6hemmin Euroopan unioni. _NEWLINE_N\xc3\xa4m\xc3\xa4 erilaiset ylikansalliset j\xc3\xa4rjest\xc3\xb6t ovat osaltaan vieneet valtioilta t\xc3\xa4ydellisen suvereniteetin. Kansansuvereniteetti on kuitenkin periaatteessa t\xc3\xa4ysin j\xc3\xa4ljell\xc3\xa4, sill\xc3\xa4 j\xc3\xa4senvaltioiden demokraattisuuden vuoksi esimerkiksi EU:n toimivallan katsotaan ep\xc3\xa4suorasti perustuvan kansan hyv\xc3\xa4ksynt\xc3\xa4\xc3\xa4n. Lis\xc3\xa4ksi esimerkiksi EU kokonaisuutena on edelleenkin t\xc3\xa4ysin suvereeni.'